b'\n_START_ARTICLE_\nLittle Round Top\n_START_PARAGRAPH_\nLittle Round Top er det mindre af to stenede bakker syd for Gettysburg i Pennsylvania. Det var skueplads for et fejlslagent angreb fra konf\xc3\xb8dererede tropper mod Unionens venstre flanke den 2. juli 1863 den anden dag af Slaget ved Gettysburg._NEWLINE_Mange historikere mener, at Little Round Top var det afg\xc3\xb8rende punkt i unionsh\xc3\xa6rens forsvarslinje den dag, og det blev med held forsvaret af oberst Strong Vincents brigade. Det 20th Maine Volunteer Infantry Regiment under ledelse af oberst Joshua Lawrence Chamberlain udk\xc3\xa6mpede den mest ber\xc3\xb8mte kamp d\xc3\xa9r, som kulminerede med et dramatisk bajonetangreb ned ad bakken, som er en af de mest velkendte kampe ved Gettysburg og i den amerikanske borgerkrig.\n_START_SECTION_\nBev\xc3\xa6gelser f\xc3\xb8r slaget\n_START_PARAGRAPH_\nOmkring kl. 16 den 2. juli begyndte den konf\xc3\xb8dererede generall\xc3\xb8jtnant James Longstreet\'s F\xc3\xb8rste Korps et angreb efter ordre fra general Robert E. Lee som skulle have retning mod nord\xc3\xb8st af Emmitsburg Road i retning af Cemetery Hill og oprulle Unionens venstre flanke. Generalmajor John Bell Hood\'s division havde til opgave at angribe op langs den \xc3\xb8stlige side af vejen, mens generalmajorLafayette McLaws\'s division skulle angribe p\xc3\xa5 den vestlige side. Hood\'s division angreb f\xc3\xb8rst, men i stedet for at holde sig til vejen begyndte elementer at dreje direkte mod \xc3\xb8st i retning af de to Round Tops. I stedet for at drive hele divisionen op ad ryggen p\xc3\xa5 Houck\'s h\xc3\xb8jderyg (det klippefyldte omr\xc3\xa5de, som soldaterne kaldte for "Dj\xc3\xa6velens hule") tog en del af Hoods division omvejen over de to Round Tops og n\xc3\xa6rmede sig den sydlige skr\xc3\xa5ning af Little Round Top. Der var fire sandsynlige \xc3\xa5rsager til denne afvigelse fra divisionens angrebslinje: for det f\xc3\xb8rste var der uventet tropper fra Unionens III Korps i "Dj\xc3\xa6velens hule", og de ville true Hoods h\xc3\xb8jre flanke, hvis der ikke blev gjort noget ved dem. For det andet var der ild fra skarpskytter p\xc3\xa5 Slyders farm, som tiltrak sig opm\xc3\xa6rksomheden fra de forreste elementer af brigadegeneral Evander M. Law\'s brigade, som forfulgte dem og dermed trak hans brigade mod h\xc3\xb8jre. For det tredje var terr\xc3\xa6net uvejsomt, og enheder mistede helt naturligt deres retningsstabilitet. Endelig for det fjerde var Hood\'s \xc3\xb8verstrangerende underordnede, general Law, ikke klar over, at han nu havde kommandoen over hele divisionen, s\xc3\xa5 han kunne ikke ud\xc3\xb8ve samlet kontrol._NEWLINE_I mellemtiden var Little Round Top ikke besat af unionstropper. Generalmajor George G. Meade, \xc3\xb8verstkommanderende for Army of the Potomac, havde beordret generalmajor Daniel Sickles\'s III Korps til at forvare den sydlige del af Cemetery Ridge, hvilket ville have indbefattet Little Round Top. Men Sickles havde i strid med Meade\'s ordrer flyttet sit korps nogle hundrede meter mod vest til Emmitsburg Road og Ferskenlunden og efterladt et stort hul i linjen, som ogs\xc3\xa5 var for lang til at kunne blive ordentligt forsvaret. Hans venstre flanke var forankret i Dj\xc3\xa6velens Hule._NEWLINE_Da Meade opdagede dette, sendte han sin \xc3\xb8verste ingeni\xc3\xb8rofficer brigadegeneral Gouverneur K. Warren af sted for at fors\xc3\xb8ge at h\xc3\xa5ndtere situationen syd for Sickles\'s stilling. Da han klatrede op p\xc3\xa5 Little Round Top, opdagede Warren, at der kun var en lille station fra signalkorpset her. Han s\xc3\xa5 glimtene fra bajonetter i solen mod sydvest og blev klar over, at et sydstatsangreb var umiddelbart forest\xc3\xa5ende. Han sendte hurtigt nogle stabsofficerer af sted, heriblandt Washington Roebling, for at finde nogle brugbare enheder i n\xc3\xa6rheden._NEWLINE_Svaret p\xc3\xa5 denne anmodning om hj\xc3\xa6lp kom fra generalmajor George Sykes, som kommanderede V Korps. Sykes sendte hurtigt en budbringer af sted for at beordre hans f\xc3\xb8rste division under generalmajor James Barnes, til Little Round Top. Inden budbringeren kunne n\xc3\xa5 Barne,s st\xc3\xb8dte han p\xc3\xa5 oberst Strong Vincent, kommand\xc3\xb8r for tredje brigade, som tog initiativet og flyttede sine fire regimenter til Little Round Top uden at afvente tilladelse fra Barnes. Han og Oliver W. Norton, brigadens hornist, galopperede foran for at rekognoscere og ledte de fire regimenter p\xc3\xa5 plads. Efter at v\xc3\xa6re ankommet til Little Round Top begyndte Vincent og Norton n\xc3\xa6sten straks at blive beskudt af Konf\xc3\xb8dererede batterier. P\xc3\xa5 den vestlige skr\xc3\xa5ning placerede han 16th Michigan og derefter mod uret var det 44th New York, 83rd Pennsylvania og til sidst for enden af linjen p\xc3\xa5 sydskr\xc3\xa5ningen 20th Maine. De ankom blot 10 minutter inden de konf\xc3\xb8dererede o,g Vincent beordrede sin brigade til at g\xc3\xa5 i d\xc3\xa6kning og vente. Han beordrede oberst Joshua Lawrence Chamberlain, kommand\xc3\xb8r over 20th Maine, til at holde sin stilling, den yderste venstre fl\xc3\xb8j af Army of the Potomac, for enhver pris. Chamberlain og hans 385 m\xc3\xa6nd  ventede p\xc3\xa5 hvad der ville ske.\n_START_SECTION_\n2. juli 1863\n_START_PARAGRAPH_\nDe konf\xc3\xb8dererede styrker, som n\xc3\xa6rmede sig, var Alabama brigaden i Hood\'s Division, under kommando af brigadegeneral Evander Law. (Da slaget udviklede sig, og Law blev klar over, at han havde kommandoen over hele divisionen, blev oberst James L. Sheffield bedt om at overtage ledelsen af brigaden.) Law afsendte 4th, 15th og 47th Alabama samt 4th og 5th Texas til Little Round Top og beordrede sine m\xc3\xa6nd til at tage bakken. M\xc3\xa6ndene var udmattede efter at have marcheret over 32 km den dag for at n\xc3\xa5 til dette sted. Dagen var varm, og deres feltflasker var tomme. Laws angrebsordre n\xc3\xa5ede dem, inden de kunne n\xc3\xa5 at fylde deres feltflasker. Da de n\xc3\xa6rmede sig Unionens linje p\xc3\xa5 toppen af bakken, blev Laws m\xc3\xa6nd sl\xc3\xa5et tilbage af den f\xc3\xb8rste salve fra Unionen og faldt efter kort tid tilbage for at omgruppere sig. 15th Alabama under kommando af oberst William C. Oates flyttede sig l\xc3\xa6ngere mod h\xc3\xb8jre og fors\xc3\xb8gte at finde Unionens venstre flanke._NEWLINE_Den venstre flanke bestod af 20th Maine regimentet og 83th Pennsylvania. Da han s\xc3\xa5, at de konf\xc3\xb8dererede drejede rundt om hans flanke, forl\xc3\xa6ngede Chamberlain f\xc3\xb8rst sin linje til et punkt, hvor hans m\xc3\xa6nd stod p\xc3\xa5 linje, og derefter beordrede han den sydligste del af sin linje til at svinge tilbage under en pause efter endnu et konf\xc3\xb8dereret angreb. Det var d\xc3\xa9r, de kom p\xc3\xa5 tv\xc3\xa6rs af Unionens linje og p\xc3\xa5 den m\xc3\xa5de forhindrede, at de konf\xc3\xb8dererede kunne ramme dem i flanken. Trods store tab holdt 20th Maine stand under to efterf\xc3\xb8lgende angreb fra 15th Alabama og andre sydstatsregimenter i sammenlagt 90 minutter._NEWLINE_Ved det sidste angreb, hvor han vidste, at hans m\xc3\xa6nd ikke havde mere ammunition, og at deres antal svandt ind, samt at endnu et angreb ikke kunne sl\xc3\xa5s tilbage, beordrede Chamberlain en man\xc3\xb8vre, som blev anset for us\xc3\xa6dvanlig p\xc3\xa5 dette tidspunkt. Han beordrede sin venstre flanke, som var trukket tilbage, til at rykke frem med p\xc3\xa5satte bajonetter. S\xc3\xa5 snart de var p\xc3\xa5 linje med resten af regimentet, angreb resten af regimentet, ligesom en d\xc3\xb8r der sm\xc3\xa6kker. Dette samtidige frontangreb og flankeangreb stoppede og fangede en stor del af 15th Alabama._NEWLINE_Nylig udgivet forskning har indeholdt p\xc3\xa5stande fra l\xc3\xb8jtnant Holman S. Melcher om, at det var ham som igangsatte angrebet, selv om Chamberlain af de fleste historikere har f\xc3\xa5et \xc3\xa6ren for at beordre denne fremrykning. Chamberlain\'s version af historien var, at han besluttede at beordre angrebet, inden l\xc3\xb8jtnant Melcher anmodede om tilladelse til at rykke centrum af linjen frem til en klippeafsats, hvor nogle soldater l\xc3\xa5 s\xc3\xa5rede og ude af stand til at bev\xc3\xa6ge sig. Af beundring for l\xc3\xb8jtnantens mod og medf\xc3\xb8lelse gav Chamberlain sin tilladelse og sendte ham tilbage til sit kompagni med besked om, at han var ved at beordre hele regimentet fremad. Da Melcher vendte tilbage til sine m\xc3\xa6nd, var r\xc3\xa5b om "Bajonet" allerede p\xc3\xa5 vej ned ad linjen._NEWLINE_Under deres retr\xc3\xa6te blev de konf\xc3\xb8dererede udsat for en salve fra B kompagni i 20th Maine under kommando af kaptajn Walter Morrill og nogle f\xc3\xa5 fra 2nd U.S. Sharpshooters, som var blevet placeret af Chamberlain bag en stenmur 135 m mod \xc3\xb8st i h\xc3\xa5b om at d\xc3\xa6kke for en omringning. Denne gruppe, som havde v\xc3\xa6ret ude af syne, gav anledning til betydelig forvirring i de konf\xc3\xb8dereredes r\xc3\xa6kker._NEWLINE_30 \xc3\xa5r senere modtog Chamberlain Kongressens \xc3\xa6resmedalje for sin indsats i forsvaret af Little Round Top. I begrundelsen hed det, at den blev tildelt for "heroisme og stor udholdenhed ved at holde sin stilling p\xc3\xa5 Little Round Top mod gentagne angreb og for at erobre den fremskudte position p\xc3\xa5 Great Round Top"_NEWLINE_Trods denne sejr var resten af Unionens regimenter p\xc3\xa5 bakken i alvorlige vanskeligheder. Mens Alabama brigaden havde iv\xc3\xa6rksat deres angreb p\xc3\xa5 Unionens venstre fl\xc3\xb8j angreb 4th og 5th Texas Vincent\'s 16th Michigan p\xc3\xa5 Unionens h\xc3\xb8jre fl\xc3\xb8j. Vincent fik flere gange samling p\xc3\xa5 sit smuldrende regiment, det mindste i brigaden med blot 263 mand, men blev d\xc3\xb8deligt s\xc3\xa5ret under et af angrebene fra Texas regimenterne. Han d\xc3\xb8de den 7. juli, men ikke f\xc3\xb8r han p\xc3\xa5 sit d\xc3\xb8dsleje var blevet forfremmet til brigadegeneral._NEWLINE_Inden tropperne fra Michigan kunne blive helt demoraliseret, ankom der forst\xc3\xa6rkninger anfordret af Warren, som fortsatte med at finde flere tropper, som kunne forsvare bakken. Det var i form af 140th New York og et batteri med fire kanoner \xe2\x80\x93 batteri D i 5th U.S. Artillery- under kommando af l\xc3\xb8jtnant Charles E. Hazlett. (Blot at flytte disse kanoner med h\xc3\xa5ndkraft op af den stejle og stenfyldte bakkeskr\xc3\xa5ning var en imponerende bedrift. Denne indsats havde imidlertid ikke st\xc3\xb8rre effekt p\xc3\xa5 kampen den 2. juli. Artillerister var udsat for en stadig beskydning fra snigskytter og kunne ikke arbejde effektivt. Af st\xc3\xb8rre betydning var imidlertid, at de ikke kunne s\xc3\xa6nke kanonerne langt nok til at yde forsvar mod indkommende infanteriangreb.)_NEWLINE_140th Michigan kastede sig ogs\xc3\xa5 ind i kampen og drev texanerne tilbage og sikrede sejr for Unionens styrker p\xc3\xa5 bakken. Oberst Patrick "Paddy" O\'Rorke, som personligt f\xc3\xb8rte sit regiment i angrebet, blev dr\xc3\xa6bt. Yderligere forst\xc3\xa6rket med Stephen Weed\'s brigade fra V Korps holdt Unionens styrker stand p\xc3\xa5 bakken under resten af slaget, mens de var udsat for en vedvarende beskydning fra konf\xc3\xb8dererede skarpskytter, som var placeret omkring Dj\xc3\xa6velens Hule. General Weed var blandt ofrene, og da hans gamle ven Charles Hazlett l\xc3\xa6nede sig over for at tr\xc3\xb8ste Weed, blev artilleristen ogs\xc3\xa5 skudt og dr\xc3\xa6bt.\n_START_SECTION_\nAften og 3. juli\n_START_PARAGRAPH_\nSenere p\xc3\xa5 dagen var Little Round Top skueplads for konstante forpostf\xc3\xa6gtninger. Det blev bef\xc3\xa6stet af Weeds brigade, fem regimenter fra Pennsylvanias Reserve og et artilleribatteri p\xc3\xa5 6 kanoner fra Ohio. De fleste af de stenbrystv\xc3\xa6rn, som i dag kan ses p\xc3\xa5 bakken, blev opf\xc3\xb8rt af disse tropper, efter at kampen var slut. Tropper fra II, V, VI og XII Korps passerede igennem omr\xc3\xa5det og besatte ogs\xc3\xa5 Round Top._NEWLINE_Little Round Top var udgangspunktet for et modangreb fra Unionen ved skumringstid den 2. juli. Det blev udf\xc3\xb8rt af 3rd Division i V Korps (Pennsylvania Reserve) under brigadegeneral Samuel W. Crawford og blev rettet mod vest i retning af hvedemarken._NEWLINE_Den 3. juli sk\xc3\xb8d Hazlett\'s batteri (som nu var under kommando af l\xc3\xb8jtnant Benjamin Rittenhouse) ind i flanken p\xc3\xa5 det konf\xc3\xb8dererede angreb, som g\xc3\xa5r under navnet Pickett\'s Charge. Da dette angreb var ved at v\xc3\xa6re slut, observerede general Meade fra Little Round Top og overvejede sine muligheder for et modangreb mod Lee.\n_START_SECTION_\nEffekten af slaget\n_START_PARAGRAPH_\nSlaget den 2. juli var ikke s\xc3\xa5 blodigt som nogle slag i borgerkrigen. Af de 2.996 Unionstropper, som deltog blev 134 dr\xc3\xa6bt, 402 s\xc3\xa5ret og 29 savnede. De konf\xc3\xb8dererede tab ud af en styrke p\xc3\xa5 4.864 var 279 dr\xc3\xa6bte, 868 s\xc3\xa5rede og 219 savnede og tilfangetagne. _NEWLINE_Mens der er enighed om, at kampene p\xc3\xa5 Little Round Top var ekstremt intensiv, og soldaterne p\xc3\xa5 begge sider k\xc3\xa6mpede tappert, er historikerne uenige om virkningen af lige netop denne kamp for det samlede resultat af Slaget ved Gettysburg. Den fremherskende holdning er, at den venstre flanke af Unionens h\xc3\xa6r var en afg\xc3\xb8rende stilling. Et alternativt syn er, at bakken havde beskeden strategisk v\xc3\xa6rdi, at bakkens terr\xc3\xa6n var en d\xc3\xa5rlig platform for artilleri, og at hvis Longstreet havde erobret bakken, ville u nionsh\xc3\xa6ren v\xc3\xa6re blevet tvunget tilbage til en bedre forsvarsposition, hvilket ville g\xc3\xb8re angrebet p\xc3\xa5 bakken til en afledning fra Konf\xc3\xb8derationens egentlige m\xc3\xa5l._NEWLINE_Den sidste teori underst\xc3\xb8ttes af genern blal Lees skrifter, hvor det lader til, at han betragtede Little Round Top som irrelevant. I Lee\'s rapport efter Gettysburg kampagnen udtalte ha.a.: "General Lonstreet blev forsinket af en styrke, som holdt de h\xc3\xb8je, stenede bakker p\xc3\xa5 Unionens yderste venstre", hvilket antyder, at Longstreet var blevet beordret i en retning, som skulle undg\xc3\xa5 Little Round Top. Hvis bakken havde v\xc3\xa6ret et n\xc3\xb8glem\xc3\xa5l for angrebet, ville Lee ikke have brugt betegnelsen "forsinket" i beskrivelsen af effekten af kampen._NEWLINE_Effekten af slaget p\xc3\xa5 Chamberlains karriere var enorm. Han opn\xc3\xa5ede en livsvarig ber\xc3\xb8mmelse og fik en karriere som guvern\xc3\xb8r for Maine p\xc3\xa5 baggrund af sin beretning om slaget. Udgivelsen af Michael Shaara\'s roman The Killer Angels i 1974 (og filmatiseringen fra 1993, hvor Chamberlain blev portr\xc3\xa6tteret af skuespilleren Jeff Daniels skabte en stigende offentlig interesse og kendskab til denne kamp. I Gettysburg National Military Park er det mest popul\xc3\xa6re monument, som bes\xc3\xb8gende beder om at se, det for 20th Maine._NEWLINE_Mens Chamberlain og 20th Maine er blevet popul\xc3\xa6re i amerikanernes nationale bevidsthed, er der andre historiske figurer s\xc3\xa5som Strong Vincent, Patrick O\'Rourke og Charles Hazlett, som kan siges at have spillet en lige s\xc3\xa5 stor rolle i Unionens succes ved Little Round Top. Deres d\xc3\xb8d p\xc3\xa5 stedet bet\xc3\xb8d imidlertid, at deres personlige historier ikke blev fortalt.'